《石头城》
宋代·刘敞

石头非人力，翠壁百仞高。上盘巉岩云，下激涌涌涛。

攀跻猿猱苦，游涌鱼鳖劳。乃知百万师，未易损一毛。

混茫有开凿，形势岂一朝。太古至德世，斯民各逍遥。

艰难非所婴，秦汉仍寂寥。发挥自孙氏，力控刘与曹。

基业何崔巍，谋谟亦雄豪。龙蟠与虎踞，势足万古牢。

德义苟不修，忽焉亡其操。缤纷不一姓，气象何萧条。

往者游猎区，尽为黍稷苗。前事不可忘，后来鉴孔昭。

客行倦烦促，胜槩惬所遭。眇然抱幽想，慷慨成郁陶。

古人若腾波，逝者日已滔。壮观谁与论，悠悠背行舠。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。